FRANJINI AUTOGRAFI 


Pohvale Bogu (za brata Leona) 


Ti si svet Gospodin, Bog jedini, koji čudesa stvaraš (Ps 77, 15). Ti si jak, Ti si velik 
(Ps 86, 10), Ti si svevišnji. Ti si svemogući kralj. Ti si, Oče Sveti, (Iv 17, 11), kralj neba i 
zemlje (usp. Mt 11, 25). Ti si trojstven i jedini Gospodin Bog nad bogovima (Ps 136, 2). Ti si 
dobro, svako dobro, vrhovno dobro, Gospodin Bog živi i istiniti (usp. Sol 1, 8). Ti si ljubav, 
sveta ljubav. Ti si mudrost, Ti si poniznost, Ti si ufanje moje (Ps 71, 5), Ti si ljepota, Ti si 
blagost, Ti si sigurnost, Ti si mi spokojstvo, Ti si radost, Ti si nada naša i veselje. Ti si 
pravednost, Ti si umjerenost, Ti si sve naše bogatstvo do zasićenosti. Ti si ljepota i blagost, 
Ti si moje utočište (Ps 31, 5). Ti si mi čuvar i branitelj, Ti si zaklon moj (usp. Ps 43, 2). Ti si 
rashlada. Ti si naša nada, Ti si vjera naša. Ti si naša ljubav. Ti si sva naša naslada, Ti si naš 
vječni život: Veliki i divni Gospodine, svemogući Bože, milosrdni Spasitelju. 


Blagoslov bratu Leonu 


Gospodin te blagoslovio i sačuvao! Pokazao ti lice svoje 1 smilovao ti se! Svratio 
pogled svoj na tebe i dao ti mir! Bog te blagoslovio! 


PISMO BRATU LEONU 


Bratu Leonu: tvoj brat Franjo pozdrav i mir! Tako ti govorim, sine moj, kao majka da 
sve što smo putem govorili ukratko sažimam i savjetujem, i ako bi ti kasnije trebalo doći k 
meni radi savjetovanja, savjetujem ti ovako: Na koji god način ti se čini da ćeš bolje služiti 
Gospodinu Bogu i slijediti njegove stope i njegovo siromaštvo, učini to s blagoslovom 
Gospodina Boga i iz poslušnosti prema meni. Ako je pak tebi potrebno radi druge utjehe tvoje 
duše te želiš, Leone, doći k meni, dođi. 


